User talk:Adildar05

gh nustafa dar
غلام مصطفی ڈار مرحوم مف سے دم واپسیں تک حسن سوپوری

انسان کی زندگی میں دونوں طرح کے حالا ت تغیراور تبدیلی کا پیش خیمہ ثابت ہوتے رہتے ہیں ،یہ چاہے خوشی وانبساط کے پرُ کیف لمحوں کی نوید لے کر آئیں یا غم و اندوہ کی اتھاہ گہرائیوں میں ڈوبے ہوئے اذیت رساں جذبوں کو ایک نئے موڑ سے دو چار کرنے کے لئے جنم لیں مگر انسانی زندگی پر ان کے منفی و مثبت اثرات بہر حال کسی نہ کسی تبدیلی کا پیش خیمہ ثابت ہوتے رہتے ہیں اور ان سے دامن بچانا کسی بھی طور انسان کے دسترس میں نہیں ہے ۔ بایں ہمہ یہ بھی صحیح نہیں ہے کہ ایک انسان اگر خود کو حالات کے رحم و کرم پر چھوڑنے کے بجائے حالات کا رخ اپنی طرف موڑنے کی سعی کرے تو اس میں اس کو کامیابی حاصل نہیں ہوگی ۔ہاں مشکلات و مصائب کی پرُ پیچ وادیوں کا یہ سفر اس کے اعصاب کو اضمحلال اور تھکن سے دو چار ضرور کرسکتا ہے لیکن اگر جذبے اور ارادے مستحکم ہوں تو راہ میں حائل سنگلاخ چٹانیں مضبوط عزائم وارادوں کے سامنے حائل ہونے کے بجائے راستے صاف کر نے لگتے ہیں ۔زندگی کی ان ہی تلخ اور شرین حقیقتوں کو اُجاگر کرتی رہی ہے  ایک سر کردہ شخصیت اور راقم کے سیاسی مربی و شفیق بزرگ جناب غلام مصطفی ڈار مرحوم آف پٹن کی زندگی ۔ مرحوم ڈار صاحب کی پوری زندگی ایک طرف ناقابل یقین حالات کے اتارو چڑھائو اور امید و بیم کی پیہم کشمکش سے عبارت رہی ہے ۔پٹن کے ایک گائوں نوری پورہ میں ایک متوسط گھرانے میں پیدا ہوکر مرحوم نے اپنا بچپن اسی گائوں کے گلی کوچوں میں دوستوں رشتہ داروں کے ساتھ گزارا اور ابتدائی تعلیم کے حصول کے بعد زندگی کی معاشی ضرورتوں کو پورا کرنے کے علاوہ موصوف اپنی خداداد صلاحیتوں کے بل پر پورے علاقے میں ایک ذی عزت شخصیت ، انسان دوستی ، مہمان نواز ای ور ہمدردی جیسے اوصاف حسنہ کے مالک کی حیثیت سے از خود ہر دلعزیزی کا لباسِ زریںزیب تن کیا ۔ جوانی کی دہلیز پر قدم رکھنے کے ساتھ ہی اپنی سیاسی سماجی اور دینی سرگرمیوں کے عین مطابق اتحاد المسلمین کے قائد جناب مولانا محمد عباس انصاری کے پیغام اور مشن کو مرحوم نے قبول کیا اور یوں اپنی زندگی کے سیاسی سفر کا آغاز کرکے نہ صرف حالات کے باد مخالف کے تند و تیز تھپیڑوں کا مقابلہ کیا بلکہ حصول مقصد کی راہ میں حائل سازشوں اور ریشہ دوانیوں سے نبردآزمائی کا ہنر بھی سیکھ لیا ۔

مرحوم ڈار صاحب کی بڑی خصوصیت کا ذکر کئے بنا انکے وفات حسرت آیات پر خراج عقیدت کے بطور یہ چند سطریں ریکارڈ پر لانا ضروری ہے کہ مصطفیٰ صاحب دوستوں کیلئے دوست تو دوسست دشمنوں کیلئے بھی ایک رحم دل انسان ، عزیز و اقار ب کیلئے محبت و شفقت کا پیکر، مجسمۂ اخلاق اور انسانی خوبیوں کا حسین مرقع، صابر و شکرگزار، حلقہ احباب میں اپنے ہم خیال دوستوں کے علاوہ علمائ، فضلائ، دانشوروں ، سیاسی، مذہبی ،سماجی شخصیات کے ہم نشین رہے اور اگر کبھی حالات کی گردش  نے پریشان کیا بھی مگر ماتھے کو شکن آلود نہ ہونے دیا۔ نرم دم گفتگو گرم دم جستجو کے مصداق ہر آن خود کو وقت کے بے رحم ہاتھوں کے سپرد کر دینے کے بجائے باد مخالف کی تیز و تند آندھی میں امن و آشتی کے چراغ جلانا انکی قلندرانہ شان تھی ۔ اپنی سیاسی فہم و فراست اور حالات و واقعات پر گہری نظر ہونے کی وجہ سے مرحوم نے اگرچہ اپنے سیاسی و انفرادی زندگی میں ایک مخصوص شناخت حاصل کی تھی تاہم انہوں نے کبھی بھی اعتدال کی حد بندیوں کو پھلانگنے کی کوشش نہیں کی ۔

یہی وجہ ہے کہ ان کے ساتھ سیاسی اور اصولی اختلاف رکھنے کے باوجود لوگ ان کی خداداد صلاحیتوں سے استفادے کیلئے ان سے گفت وشنید کو اپنے لئے متاعِ فخر سمجھتے تھے اور اس شخص کی شان یہ تھی کہ کبھی کسی کی دل شکنی نہ کی۔ ۹۰ ء کی دہائی میں جب یہاں کے سیاسی افق پر غیر معمولی تبدیلیوں نے نہ صرف کشمیر بلکہ پورے برصغیر کی سیاسی آب و ہوا کو حیرت انگیز تبدیلیوں سے دوچار کردیا مرحوم نے پہلے مسلم متحدہ محاذ میں اپنی سیاسی صلاحیتوں کا لوہا منوا لیا اور جب بھارت کی جابرانہ پالیسیوں کے نتیجے میں اور کشمیری عوام کے تئیں آمرانہ طرز سیاست کے رد عمل میں یہاں عسکری جدوجہد شروع ہوئی تو مرحوم نے ہر آن ہر لمحہ تحریک مزاحمت میں شامل حریت پسندوں کیلئے اپنی آغوش وا کردی ۔مرحوم دار صاحب نہ صرف کردار اور گفتار کے دھنی تھے بلکہ ان کا قلم ہر موضوع پر آسانی کے ساتھ ان کے فکر و عمل کی ترجمانی کا موجب بنتا رہا ۔ وادی کشمیر کے دینی، سیاسی اور مذہبی جماعتوں کے ساتھ مرحوم کے قریبی روابط رہے، عمر کے آخری ایام میں اکثر و بیشتر ان کی صحت خراب رہنے لگی تو اپنی سیاسی وسماجی مصروفیات کو بہت کم کردیا تاہم اس ودران جب بھی ان کے ساتھ ملاقات ہوتی تو ہمیشہ متفکر پایا بلکہ گلہ شکوہ کرتے تھے کہ رہنمایان قوم آخر کب اپنی انا پرستی کے خول سے باہر آکر ملی و قومی معاملات کی خاطر فکر و عمل کی یکسوئی کا مظاہرہ نہ کریں گے ۔ بہر کیف دنیا کی ہر شئے کو فنا یت کا لباس پہن کر آخر کار اپنے مالک حقیقی سے جا ملنا ہے اور مرحوم ڈار صاحب بھی بالآخر اپنے ہزاروں چاہنے والوں کو روتا بلکتا چھوڑ کر خالق حقیقی سے جا ملے ۔ ان کی شریں شخصیت کی مہک ، ان کی حسین یاد ، ان کی شفقت اور محبت بھری جلوتیں اور اپنے دوستوں اور عزیزوں کے ساتھ انکا والہانہ پن ہر پل ان کی یاد دلاتا رہے گا۔ مرحوم ڈار صاحب کی ہمہ پہلو زندگی پر قلم اٹھانا کار دار وال معاملہ ہے اوریہ چند جملے صرف حق شاگردی کی ادائیگی کے بطور قلمبند کئے ورنہ اس بحر کی غوا ضی کیلئے کتابوں کے دفاتر بھی کم پڑیں گے ۔اللہ کروٹ کروٹ جنت نصیب کرے مرحوم کو اور قلندرانہ شان کے اس مردِ حر کے حسنات کو قبول کرے ۔ آمین

نوٹ: مراسلہ نگار مجلس عمل سے وابستہ ہیں۔

٭٭٭٭٭٭ Adildar05 (talk) 09:10, 17 October 2016 (UTC)